**Ministru kabineta noteikumu projekta**

**„Grozījumi Ministru kabineta 2017.gada 14.novembra noteikumos Nr.677 “Uzņēmumu ienākuma nodokļa likuma normu piemērošanas noteikumi”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts „Grozījumi Ministru kabineta 2017.gada 14.novembra noteikumos Nr.677 “Uzņēmumu ienākuma nodokļa likuma normu piemērošanas noteikumi”” (turpmāk – noteikumu projekts) izstrādāts, lai Latvijas tiesiskajā regulējumā iestrādātu pasaules valstu jaunāko praksi transfertcenu metodes – peļņas sadalīšanas metode - piemērošanā, tādējādi padarot to saskaņotāku ar citu valstu regulējumu un vienkāršāk piemērojamu.  Grozījumi noteikumos stāsies spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Finanšu ministrijas un Valsts ieņēmumu dienesta iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Uzņēmumu ienākuma nodokļa likuma 4.panta otrās daļas 2.punkta “e” apakšpunktā ir ietverts princips, ka saistītām personām savstarpējas finanšu un komerciālas attiecības jāveido, pamatojoties uz noteikumiem, kādi būtu spēkā starp divām neatkarīgām personām, un ja šo starp saistītām personām (no kurām viena ir uzņēmumu ienākuma nodokļa maksātājs) slēgto darījumu vērtība būtu atbilstoša tirgus cenai (vērtībai), kuras aprēķināšanas metodes nosaka Ministru kabinets. Minētās tirgus cenas (vērtības) aprēķināšanas metodes (turpmāk – transfertcenu metodes) ir noteiktas Ministru kabineta 2017.gada 14.novembra noteikumu Nr.677 “Uzņēmumu ienākuma nodokļa likuma normu piemērošanas noteikumi” (turpmāk – UIN noteikumi) 13., 14., 15., 16. un 17.punktā. UIN noteikumos ietvertais transfertcenu, tajā skaitā, transfertcenu metožu tiesiskais regulējums, noteikts, pamatojoties uz Ekonomiskās sadarbības un attīstības organizācijas (turpmāk – OECD) dokumentu [[1]](#footnote-1) "Transfertcenu noteikšanas vadlīnijas daudznacionāliem komersantiem un nodokļu administrācijām" (turpmāk – TC vadlīnijas), kuras tiek piemērotas kā palīgavots atbilstoši UIN noteikumu 19.punktam.  2018.gada 21.jūnijā OECD publicēja dokumentu “Pārskatītās vadlīnijas peļņas sadalīšanas metodes piemērošanā: OECD/G20 Bāzes erozijas un peļņas novirzīšanas projekta 10.aktivitāte[[2]](#footnote-2) (turpmāk PSM ziņojums). Kā izriet no OECD mājas lapā pieejamās informācijas, 2021.gada sākumā minētā dokumenta saturs tiks ietverts TC vadlīnijās[[3]](#footnote-3).  PSM ziņojuma galvenais mērķis ir padarīt peļņas sadalīšanas metodes regulējumu skaidrāku, lai varētu labāk nodrošināt, ka saistītās personas savstarpējas finanšu un komerciālas attiecības veido, pamatojoties uz noteikumiem, kādi būtu spēkā starp neatkarīgām personām, un ja šo starp saistītām personām slēgto darījumu vērtība būtu atbilstoša tirgus cenai (vērtībai). Ievērojot minēto, lai arī UIN noteikumos ietvertais peļņas sadalīšanas metodes regulējums būtu skaidrāks, nepieciešams veikt šos UIN noteikumu grozījumus, ievērojot PSM ziņojumā ietvertās atziņas. Ņemot vērā, ka Eiropas Savienības Apvienotais transfertcenu forums ir sagatavojis dokumentu par PSM ziņojumā ietverto vadlīniju interpretāciju[[4]](#footnote-4), Noteikumu projektā ir ietvertas arī Apvienotā transfertcenu foruma atziņas.  Noteikumu projekts nosaka:   1. Peļņas sadalīšanas metodes būtību.   Noteikumu projektā ietvertajā UIN noteikumu 17.punktā paredzēts, ka peļņas sadalīšanas metode ir tirgus cenas noteikšanas metode, atbilstoši kurai tiek noteikta starp saistītajām personām sadalāmā kontrolētā darījuma peļņa, un pēc tās noteikšanas, minētā peļņā tiek sadalīta starp saistītajām personām, balstoties uz ekonomiski pamatotu faktoru. Ekonomiski pamatotiem faktoriem izvirzāmās prasības ietvertas Noteikumu projektā atrunātajā UIN noteikumu 17.5 un 17.6 punktā.   1. Gadījumus, kad peļņas sadales metode var tikt atzīta par visatbilstošāko transfertcenu metodi konkrētajai situācijai.   Lai peļņas sadalīšanas metode tiktu atzīta par visatbilstošāko metodi konkrētajai situācijai, jāizpildās vismaz vienam no šādiem nosacījumiem:   * abas kontrolētā darījuma puses saistībā ar šo darījumu veic unikālu un vērtīgu ieguldījumu; * saistītās personas īsteno savstarpēji augsti integrētu saimnieciskās darbības modeli; * abas kontrolēta darījuma puses kopīgi uzņemas būtiskus ekonomiskus riskus vai šo pušu uzņemtie būtiskie ekonomiskie riski ir savstarpēji cieši saistīti.   Jāņem vērā, ka iepriekšminētie nosacījumi parasti neizpildās un peļņas sadalīšanas metode netiek atzīta par visatbilstošāko metodi konkrētajai situācijai, ja viena no kontrolētā darījuma pusēm veic tikai vienkāršas funkcijas, vai arī neuzņemas būtiskus ekonomiskus riskus.   1. Pamatprasības sadalāmās peļņas noteikšanas procesam   Peļņas sadalīšanas procesam jābūt konsekventam ar attiecīgā kontrolētā darījuma funkcionālo analīzi, jābūt izmērāmam uzticamā veidā, kā arī jāatbilst citiem noteikumu projektā ietvertajiem kritērijiem. Tam ir ekonomiski pamatoti jānodrošina peļņas sadali starp saistītajām personām tādā veidā, kā salīdzināmā situācijā peļņu būtu sadalījušas neatkarīgas personas.   1. Peļņas sadalīšanas faktoru piemērus   Noteikumu projektā ir ietverts peļņas sadalīšanas faktoru saraksts:   * aktīvu vai kapitāla vērtība. Šāds peļņas sadalīšanas faktors varētu būt atbilstošs, piemēram, situācijā, kad aktīvi vai kapitāls ir galvenais faktors vērtības radīšanā; * pamatdarbības izdevumi. Šāds peļņas sadalīšanas faktors varētu būt atbilstošs, piemēram, situācijā, kad vērtība tiek radīta galvenokārt ar saistīto personu saimnieciskās darbības aktivitāti; * pārdoto preču izmaksas. Šāds peļņas sadalīšanas faktors varētu būt atbilstošs, piemēram, situācijā, kad vērtība tiek radīta galvenokārt ar saistīto personu ražošanas aktivitāti; * izpētes un attīstības izmaksas. Šāds peļņas sadalīšanas faktors varētu būt atbilstošs, piemēram, situācijā, kad izpēte un attīstība ir galvenais vērtības radīšanas faktors; * pārdošanas apjoms. Šāds peļņas sadalīšanas faktors varētu būt atbilstošs, piemēram, situācijā, kad pārdošanas apjoms liecina par saistītās personas ieguldījumu kopējā starptautiskās uzņēmumu grupas peļņā; * darbinieku, kas veic galvenās funkcijas, kas rada vērtību, atalgojums. Šāds peļņas sadalīšanas faktors varētu būt atbilstošs, piemēram, situācijā, kad vērtība tiek radīta, galvenokārt pamatojoties uz darbinieku zināšanām un iemaņām.   Ņemot vērā katra konkrētā gadījuma faktus un apstākļus, ja tas ir ekonomiski pamatoti, var tikt izmantoti arī noteikumu projektā neminētie peļņas sadalīšanas faktori.  Noteikumu projekts vienlaikus arī paredz šobrīd noteikumos iekļauto peļņas sadalīšanas metodes piemēru aizstāt ar jaunu piemēru, par pamatu izmantojot PSM ziņojumā ietverto 11.piemēru. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Valsts ieņēmumu dienests. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā ietvertie grozījumi transfertcenu noteikšanas kārtībā attieksies galvenokārt uz komercsabiedrībām, kuras ietilpst starptautiskajā uzņēmumu grupā un veic darījumus ar to grupā esošajām saistītajām ārvalstu komercsabiedrībām. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta mērķis ir padarīt peļņas sadalīšanas metodes regulējumu skaidrāku, kā arī atbilstošu labākajai un jaunākajai citu pasaules valstu praksei. Ņemot vērā minēto, noteikumu projekts samazinās administratīvo slogu nodokļu maksātājiem. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projekta izstrādi 2020.gada 9.novembrī publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”. Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu. Tāpat sabiedrības pārstāvji varēs sniegt viedokļus par projektu pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu, ņemot vērā, ka informācija par to 2020.gada 9.novembrī publicēta Finanšu ministrijas tīmekļa vietnē sadaļā “Sabiedrības līdzdalība” – “Tiesību aktu projektu” – “Nodokļu politika”, adrese: <https://www.fm.gov.lv/lv/sabiedribas_lidzdaliba/tiesibu_aktu_projekti/nodoklu_politika> un Ministru kabineta tīmekļvietnē sadaļā “Valsts kanceleja” – “Sabiedrības līdzdalība”, adrese: https://www.mk.gov.lv/lv/content/ministru-kabineta-diskusiju-dokumenti |
| 3. | Sabiedrības līdzdalības rezultāti | Informācija tiks papildināta. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz veidot jaunas institūcijas, reorganizēt vai likvidēt esošās institūcijas.  Tāpat esošajām institūcijām netiek ne paplašinātas, ne sašaurinātas funkcijas.  Noteikumu projekta izpilde tiks nodrošināta esošo cilvēkresursu un finansējuma ietvaros. |
| 3. | Cita informācija | Nav. |

Finanšu ministrs J.Reirs

Auziņš, 67083919

[Roberts.Auzins@fm.gov.lv](mailto:Roberts.Auzins@fm.gov.lv)

1. OECD Transfer Pricing Guidelines for Multinational Enterprises and Tax Administrations (pieejams: <https://www.oecd.org/tax/transfer-pricing/oecd-transfer-pricing-guidelines-for-multinational-enterprises-and-tax-administrations-20769717.htm>, skatīts 03.11.2020.). [↑](#footnote-ref-1)
2. OECD (2018), *Revised Guidance on the Application of the Transactional Profit Split Method: Inclusive Framework on BEPS: Action 10*, OECD/G20 Base Erosion and Profit Shifting Project, OECD Paris. (pieejams: www.oecd.org/tax/beps/revised-guidance-on-the-application-of-the-transactional-profit-split-method-beps-action-10.pdf (aplūkots 03.11.2020.)). [↑](#footnote-ref-2)
3. https://www.oecd.org/ctp/oecd-transfer-pricing-guidelines-for-multinational-enterprises-and-tax-administrations-20769717.htm [↑](#footnote-ref-3)
4. EU Joint Transfer Pricing Forum. The Application of the Profit Split Method within the EU. (pieejams: <https://ec.europa.eu/taxation_customs/sites/taxation/files/report_on_the_application_of_the_profit_split_method_within_the_eu_en.pdf> (aplūkots 03.11.2020.)). [↑](#footnote-ref-4)